જો ભૂલથી મરચું ખવાઈ જાય તો તેના ઉપર પાણી ન પીવું જોઈએ. પાણી પીવાથી તીખાશ મોઢા સાથે ગળા અને પેટમાં પ્રસરી જશે. એના કરતાં મીઠું, દૂધ, દહીં તથા કાકડી ખાવાથી મોઢાની દાઝી ગયેલી ચામડીને રાહત થશે. તીખી રસોઈથી એસિડિટી થાય છે, પણ તીખા સ્વાદના મરચામાં પૌષ્ટિક અને આરોગ્યવર્ધક ગુણ પણ છે. લાલ ટમેટા કરતાં છ ગણું વધુ વિટામિન સી લીલા મરચામાં મળે છે. ફોલિક એસિડ હોવાથી ખોરાકને પચાવવામાં પણ મદદરૂપ છે. આયુર્વેદ અનુસાર મરચા રક્તવૃદ્ધિકર અને પાચક છે. બાહ્ય ઉપચાર તરીકે માંકડનો નાશ કરવા, કૂતરું કે સાપ-વીંછીનો ડંખ જે જગ્યા પર હોય ત્યાં મરચાની ભૂકી ભરવાથી ઝેર બાળીને જખમ રૂઝવે છે. દારૂડિયાના ભ્રમ ઉપર તેનો ઉપયોગ થાય છે.